
ZAPISNIK
44. sjednice Vijeća Mjesnog odbora Vidovec
održane ČETVRTAK, 23. siječnja 2025 u 19,00 sati
u objektu MS Vidovec, Vidovec 31
 


NAZOČNI ČLANOVI:
Bernarda Hukman, Josip Huzanić, Božidar Jambrešić, Đurđica Todić i Mario Komušar

Predsjedava: Božidar Jambrešić
Zapisnik vodi: Josip Huzanić

Vijeće usvaja Zapisnik 43. sjednice Vijeća, 18. prosinca 2024. u 19,00 sati, na temelju glasanja većine prisutnih vijećnika.

Predsjednik konstatira da je prisutno 5 od 5 članova Vijeća, što znači da Vijeće može pravovaljano odlučivati te otvara 44. sjednicu Vijeća Mjesnog odbora Vidovec.

Na prijedlog predsjednika Vijeće jednoglasno utvrđuje sljedeći


DNEVNI RED

1. Tekuća problematika 
2. Pitanja, prijedlozi i obavijesti


Ad. 1.	Tekuća problematika

Radovi na potpornom zidu Vidovec/Motiki
Predsjednik je izvijestio da su započeli radovi na izgradnji potpornog zida na lokaciji Vidovec/Motiki. Radovi za sada teku prema planu. Projektirani potporni zid predviđene je duljine 21 metar, dok je duljina ceste koja zahtijeva podupiranje za 10–15 metara duža. Predsjednik, u suradnji sa stručnom službom VGČ Podsljeme, zatražio je proširenje potpornog zida, no nadležna tijela su odbila zahtjev s obrazloženjem da se radi o zasebnom projektu.
Vijeće mjesnog odbora Vidovec jednoglasno zahtijeva hitno projektiranje i izvođenje proširenja potpornog zida na spomenutoj lokaciji, jer je u međuvremenu došlo do odrona zemlje na dijelu ceste koji nije obuhvaćen trenutnim projektom.

Sanacija rupe u kolniku kod mosta sjeverno od Vidovec 120
Uočen je problem na lokaciji kod mosta sjeverno od kućnog broja Vidovec 120, gdje je zatražena sanacija rupe u kolniku. Intervencijom ZG cesta izrađena su dva šahta, a rupa u asfaltu ispunjena je suhim betonom. Međutim, kasnijim pregledom utvrđeno je da problem s odronom zemlje uzrokuje obližnji bunar iz kojeg voda istječe u blizini kolnika i na kolnik. Ovaj proces kontinuiranog ispiranja tla uzrokuje stvaranje novih rupa u cesti te stvaranje poledice tijekom zimskih mjeseci.
Stoga se zahtijeva postavljanje kanalica sa sabirnom rešetkom radi usmjeravanja vode u obližnji potok, čime bi se spriječili daljnji problemi.

Sanacija oglasnih ploča i autobusne stanice u Markuševečkom Popovcu i Vidovcu
Na temelju dojave građana, u Markuševečkom Popovcu uočena je nagnuta oglasna ploča koja je preventivno položena na tlo kako bi se spriječilo njezino urušavanje. Pritom je primijećeno oštećenje stakla na autobusnoj stanici, koje je prijavljeno nadležnim tijelima.
Vijeće zahtijeva hitnu sanaciju oglasnih ploča u Markuševečkom Popovcu i Vidovcu, kao i popravak stakla na oštećenoj autobusnoj stanici.

Zaključak
Vijeće mjesnog odbora poziva nadležne institucije na promptno djelovanje u cilju očuvanja sigurnosti građana i infrastrukture na navedenim lokacijama.


Ad. 2. Pitanja, prijedlozi i  obavijesti

Zamjena dotrajalog asfalta u dvorištu DVD-a Vidovec
Vijeće mjesnog odbora Vidovec traži zamjenu dotrajalog asfalta u dvorištu Dobrovoljnog vatrogasnog društva Vidovec kroz sredstva predviđena asfalterskim programom. Ova zamjena je nužna radi sigurnosti i funkcionalnosti prostora.

Podrška obilježavanju 90. obljetnice osnutka škole u Vidovcu
Na prijedlog vijećnika Huzanića, Vijeće MO Vidovec predlaže pružanje podrške obilježavanju 90. obljetnice osnutka škole u Vidovcu kupnjom zaštitne podloge (tepisona) za sportsku dvoranu. Ova podloga osigurala bi prikladne uvjete za održavanje svečanosti povodom ovog značajnog jubileja.
Vijeće apelira na nadležne da odobre navedene zahtjeve, s ciljem poboljšanja infrastrukture i podrške značajnim društvenim događajima u lokalnoj zajednici.


Sjednica završava u 19.50 sati



KLASA: 024-08/25-003/59
URBROJ: 251-13-11-2/003-25-2
Zagreb, 23. siječnja 2025.


Zapisnik obradila: Mirela Gašpert Bertić



Zapisnik sastavio:
Josip Huzanić, v.r.    
Predsjednik MO Vidovec: 
                                                                                                   Božidar Jambrešić, v.r.

